钦定古今图书集成/明伦汇编/宫闱典/第092卷 > 秦晋国大长公主 下嫁萧啜 又嫁萧海里
## 钦定古今图书集成/明伦汇编/宫闱典/第092卷 > 秦晋国大长公主 下嫁萧啜 又嫁萧海里

又嫁《萧胡睹　》，又嫁萧惠。

按《辽史公主表》：圣宗第二女岩，母菫，钦哀皇后所生。
开泰七年，封魏国公主，进封秦国长公主，改封秦晋
国长公主。清宁初，加大长公主。下嫁萧啜不睦，改适
萧海里不睦，又适萧胡睹，不谐离之，乃适韩国王萧
惠。按《萧胡睹传》，胡睹字乙辛，口吃，视斜发鬈。伯父
孝穆见之曰：“是儿状貌，族中未尝有。”及壮魁梧桀傲，
多扬人恶。重熙中，为祗候郎君。俄迁兴圣宫使。尚秦
国长公主，授驸马都尉，以不谐离婚。复尚齐国公主，
为北面林牙。清宁中，历北南院枢密副使，代族兄术
哲为西北路招讨使。时萧革与萧阿剌俱为枢密使，
不协，革以术哲为阿剌所爱，嫉之。术哲受代赴阙，先
尝借官粟，留直而去。胡睹希革意，发其事，术哲因得
罪，胡睹又欲要权，岁时献遗珍玩畜产于革，二人相
爱过于兄弟。胡睹族弟敌烈为北克，荐国舅详稳萧
胡笃于胡睹，胡睹见其辩给壮勇，倾心交结，每遇休
沐，言论终日，人皆怪之。会胡睹同知北院枢密事，奏
胡笃及敌烈可用，帝以敌烈为旗鼓拽刺详稳，胡笃
为宿直官。及革构陷其兄阿刺胡笃阴为之助，时人
丑之。耶律乙辛知北院枢密事，胡睹位在乙辛下，意
怏怏不平。初，胡睹尝与重元子涅鲁古谋逆，欲其速
发。会车驾猎太子山，遂与涅鲁古胁弩手军犯行宫。
既战，涅鲁古中流矢而毙，众皆逃散。时同党耶律撒
剌竹适在围场，闻乱，率猎夫来援，其党谓胡睹等曰：
“我军甚众，乘其无备，中夜决战，事冀有成。若至明日，
其谁从我？”胡睹曰：“仓卒中黑白不辨，若内外军相应，
则吾事去矣。黎明而发，何迟之有！”重元听胡睹之计，
令四面巡警待旦。是夜，同党立重元僭位号，胡睹自
为枢密使。明日战败，胡睹被创，单骑遁走，至十七泺
投水死，五子同日诛之。按《萧惠传》，惠字伯仁，“小字
脱古思，淳钦皇后弟阿古只五世孙。初以中宫亲，为国舅详稳，从伯父排押征高丽，至奴古达北岭，高丽
阻险以拒，惠力战破之。及攻开京，以军律整肃闻，授
契丹行宫都部署。开泰二年，改南京统军使。未几，为
右夷离毕，加同中书门下平章事。朝议以辽东重地，
非勋戚不能镇抚，乃命惠知东”京留守事，改西北路
招讨使，封魏国公。太平六年，讨回鹘阿萨兰部，征兵
诸路，独阻卜酋长直剌后期，立斩以徇。进至甘州，攻
围三日，不克而还。时直剌之子聚兵来袭，阻卜酋长
乌八密以告，惠未之信。会西阻卜叛，袭三克军，都监
涅鲁古，突举部节度使谐里阿不吕等将兵三千来
救，遇敌于可敦城西南，谐里，阿不吕战殁，士卒溃散。
惠仓卒列阵，敌出不意攻我营，众请乘时奋击，惠以
我军疲敝未可用，弗听。乌八请以夜斫营，惠又不许。
阻卜归，惠乃设伏兵击之，前锋始交，敌败走。惠为招
讨累年，屡遭侵掠，士马疲困。七年，左迁南京侍卫亲
军马步军都指挥使，寻迁南京统军使。兴宗即位，知
兴中府，历顺义军节度使、东京留守、西南面招讨使，
加开府仪同三司、检校太师兼侍中，封郑王，赐推诚
协谋竭节功臣。重熙六年，复为契丹行宫都部署，加
守太师，徙王赵，拜南院枢密使，更王齐。是时，帝欲一
天下，谋取三关，集群臣议。惠曰：“两国强弱，圣虑所悉。
宋人西征有年，师老民疲，陛下亲率六军临之，其胜
必矣。”萧孝穆曰：“我先朝与宋和好，无罪伐之，其曲在
我。况胜败未可逆料，愿陛下熟察。”帝从惠言，迺遣使
索宋十城，会诸军于燕。惠与太弟帅师压宋境。宋人
重失十城，增岁币，请和。惠以首功进王韩。十二年，兼
北府宰相，同知元帅府事，又为北枢密使。十三年，夏
国李元昊诱山南党项诸部，帝亲征，元昊惧，请降。惠
曰：“元昊忘奕世恩，萌奸计。车驾亲临，不尽归所掠，天
诱其衷，使彼来迎，天与不图，后悔何及！”帝从之。诘旦，
进军。夏人列拒马于河西，蔽盾以立，惠击败之。元昊
走，惠麾先锋及右翼邀之。夏人千馀溃围出，我师逆
击，大风忽起，飞沙眯目，军乱，夏人乘之，蹂践而死者
不可胜计。诏班师。十七年，尚帝姊秦晋国长公主，拜
驸马都尉。明年，帝复征夏国。惠自河南进，战舰粮船，
绵亘数百里。既入敌境，侦候不还，铠甲载于车，军士
不得乘马。诸将咸请备不虞，惠曰：“谅祚必自迎车驾，
何暇及我？无故设备，徒自弊耳。”数日，我军未营。候者
报夏师至，惠方诘妄言罪，谅祚军从阪而下，惠与麾
下不及甲而走，追者射惠几不免，军士死伤尤众。师
还，以惠子慈氏奴殁于阵，诏释其罪。十九年，请老，诏
赐肩舆入朝，策杖上殿，辞章再上，乃许之。封魏国王，
诏冬夏赴行在，参决疑议。既归，遣赐汤药及他赐赉
不绝。每生日，辄赐诗以示尊宠。清宁二年，薨，年七十
四。遗命家人薄葬，讣闻，辍朝三日。惠性宽厚，自奉俭
薄。兴宗使惠恣取珍物，惠曰：“臣以戚属据要地，禄足
养廉，奴婢千馀，不为阙乏。陛下犹有所赐，贫于臣者，
何以待之？”帝以为然，故为将，虽数败衄，不之罪也。